Návrh

ZÁKON

z ……2003

o registrácii údajov v obchodnom registri, ukladaní listín do zbierky listín a o zmene a doplnení niektorých zákonov

Národná rada Slovenskej republiky sa uzniesla na tomto zákone:

Čl. I

§ 1

Predmet úpravy 

(1) Tento zákon upravuje postup pri zápise údajov do obchodného registra, zmene údajov zapísaných do obchodného registra, výmaze údajov zapísaných do obchodného registra (ďalej len „registrácia“) a ukladanie listín do zbierky listín.

(2) Tento zákon ďalej upravuje zoznam údajov, ktoré sa zapisujú do obchodného registra (ďalej len „zapísané údaje“), obsah zbierky listín, ako aj nahliadanie do obchodného registra, vyhotovovanie výpisov, odpisov a potvrdení z obchodného registra, kópií listín a potvrdení zo zbierky listín.

PRVÁ ČASŤ

ZAPÍSANÉ ÚDAJE A LISTINY, KTORÉ SA UKLADAJÚ DO ZBIERKY LISTÍN

§ 2

Zapísané údaje

(1) Do obchodného registra sa zapisujú  tieto údaje:

a)	obchodné meno, pri právnických osobách sídlo, pri fyzických osobách bydlisko a miesto podnikania, ak sa líši od bydliska,
b)	identifikačné číslo,
c)	predmet podnikania alebo činnosti,
d)	právna forma právnickej osoby,
e)	meno a bydlisko fyzickej osoby, ktorá je štatutárnym orgánom alebo jeho členom, s uvedením spôsobu, akým koná v mene právnickej osoby, a s uvedením dňa vzniku, prípadne zániku jej funkcie; ak je štatutárnym orgánom právnická osoba, zapisuje sa aj jej obchodné meno, sídlo a identifikačné číslo, ak je pridelené, a meno a bydlisko fyzickej osoby, ktorá je jej štatutárnym orgánom,
f)	označenie, adresa umiestnenia a predmet podnikania alebo činnosti odštepného závodu alebo inej organizačnej zložky podniku, meno a bydlisko jej vedúceho,
g)	meno a bydlisko prokuristu alebo prokuristov s uvedením spôsobu, akým koná za podnikateľa,
h)	meno a bydlisko fyzickej osoby, ktorá je členom dozorného orgánu, s uvedením dňa vzniku, prípadne zániku jej funkcie, ak má zapísaná osoba dozorný orgán zriadený,
i)	rodné číslo fyzickej osoby alebo dátum narodenia zahraničnej fyzickej osoby, ak nemá pridelené rodné číslo, ak sa zapisuje do obchodného registra ako osoba oprávnená konať v mene zapísanej osoby alebo ak sa zapisuje ako člen dozorného orgánu zapísanej osoby,
j)	ďalšie skutočnosti, ak to ustanovuje osobitný zákon1).

(2) Do obchodného registra sa ďalej zapisujú

a)	pri verejnej obchodnej spoločnosti mená a bydliská spoločníkov, prípadne obchodné meno alebo názov a sídlo právnickej osoby ako spoločníka,
b)	pri komanditnej spoločnosti mená a bydliská spoločníkov, prípadne obchodné meno alebo názov a sídlo právnickej osoby ako spoločníka s určením, kto je komplementár a kto komanditista, výška vkladu každého komanditistu a rozsah jeho splatenia, výška základného imania a rozsah jeho splatenia,
c)	pri spoločnosti s ručením obmedzeným mená a bydliská spoločníkov, obchodné meno alebo názov a sídlo právnickej osoby ako spoločníka, výška základného imania a rozsah jeho splatenia, výška vkladu každého spoločníka do základného imania a rozsah jeho splatenia,
d)	pri akciovej spoločnosti výška základného imania, rozsah jeho splatenia, počet, druh, forma, podoba a menovitá hodnota akcií, prípadné obmedzenie prevoditeľnosti akcií na meno; ak má spoločnosť jediného akcionára, zapisuje sa aj meno a bydlisko alebo obchodné meno, alebo názov a sídlo tohto akcionára,
e)	pri družstve výška zapisovaného základného imania, ako aj výška základného členského vkladu,
f)	pri štátnom podniku zakladateľ a kmeňové imanie.

(3) Pri podniku zahraničnej osoby a pri organizačnej zložke podniku zahraničnej osoby, ktorá má sídlo v niektorom z členských štátov Európskej únie, sa do obchodného registra zapisuje

a)	obchodné meno a právna forma zahraničnej osoby a označenie organizačnej zložky podniku, ak je odlišné od obchodného mena zahraničnej osoby,
b)	sídlo zahraničnej osoby a adresa miesta činnosti podniku zahraničnej osoby alebo organizačnej zložky podniku zahraničnej osoby a identifikačné číslo,
c)	predmet podnikania podniku zahraničnej osoby alebo organizačnej zložky podniku zahraničnej osoby,
d)	register alebo iná evidencia, do ktorej je zapísaná zahraničná osoba, a číslo zápisu,
e)	údaje podľa odseku 1 písm. e), ako aj meno a bydlisko vedúceho podniku zahraničnej osoby alebo vedúceho organizačnej zložky podniku zahraničnej osoby,
f)	zrušenie zahraničnej osoby, vymenovanie likvidátora alebo likvidátorov, ich mená, bydliská a rodné čísla alebo dátum narodenia, ak rodné číslo nebolo pridelené, ich oprávnenia a skončenie likvidácie zahraničnej právnickej osoby,
g)	vyhlásenie konkurzu, povolenie vyrovnania alebo začatie iného obdobného konania, ak sa týka zahraničnej osoby,
h)	zrušenie podniku zahraničnej osoby alebo organizačnej zložky podniku zahraničnej osoby v Slovenskej republike.

(4)  Pri podniku zahraničnej osoby a pri organizačnej zložke podniku zahraničnej osoby, ktorá má sídlo mimo územia členských štátov Európskej únie, sa okrem údajov podľa odseku 3 zapisujú aj tieto údaje:

a)	právo štátu, ktorým sa zahraničná osoba spravuje, a ak toto právo ustanovuje povinnosť zápisu zahraničnej osoby do určitej evidencie, potom druh evidencie a číslo zápisu,
b)	predmet podnikania zahraničnej osoby, prípadne hodnota upísaného základného imania v zahraničnej mene.

 (5) Do obchodného registra sa zapisuje zrušenie právnickej osoby a právny dôvod jej zrušenia, vstup do likvidácie, meno, bydlisko a rodné číslo fyzickej osoby alebo obchodné meno, sídlo a identifikačné číslo právnickej osoby likvidátora alebo likvidátorov s uvedením spôsobu konania v mene spoločnosti, skončenie likvidácie, rozhodnutie súdu o neplatnosti právnickej osoby, vyhlásenie konkurzu s menom, bydliskom a rodným číslom ustanoveného správcu konkurznej podstaty, ukončenie konkurzného konania, povolenie vyrovnania, skončenie vyrovnacieho konania, zavedenie nútenej správy podľa osobitných predpisov, meno, bydlisko a rodné číslo fyzickej osoby alebo obchodné meno, sídlo a identifikačné číslo právnickej osoby ako správcu na výkon nútenej správy, skončenie nútenej správy a právny dôvod výmazu zapísanej osoby.

(6)  Identifikačné číslo pridelí zapísanej osobe registrový súd, ak už ho nemá pridelené iným príslušným štátnym orgánom. Identifikačné číslo oznámi registrovému súdu príslušný štátny orgán.

§ 3

Listiny, ktoré sa ukladajú do zbierky listín

(1)  Zbierka listín obsahuje dokumenty vyhotovené v štátnom jazyku alebo v cudzom jazyku s úradne overeným prekladom do štátneho jazyka (ďalej len "uložené listiny"), ktorými sú:

a)	spoločenská zmluva, zakladateľská listina alebo zakladateľská zmluva obchodnej spoločnosti, splnomocnenia na jej uzavretie, prípadne notárska zápisnica o konaní ustanovujúceho valného zhromaždenia akciovej spoločnosti alebo rozhodnutie zakladateľov akciovej spoločnosti o jej založení, notárska zápisnica o založení družstva s príslušnými prílohami a stanovy, ak boli vyhotovené; pri ostatných právnických osobách listiny, ktoré upravujú ich založenie, v rozsahu ustanovenom osobitnými predpismi,
b)	každá zmena spoločenskej zmluvy, zakladateľskej listiny alebo zakladateľskej zmluvy obchodnej spoločnosti, stanov akciovej spoločnosti, pri ostatných právnických osobách každá zmena listín upravujúcich ich založenie,
c)	úplné znenie dokumentov podľa písmena b) po každej vykonanej zmene,
d)	listina obsahujúca meno, bydlisko, rodné číslo fyzickej osoby alebo dátum narodenia, ak rodné číslo nebolo pridelené, ktorou sa preukazuje ustanovenie do funkcie alebo skončenie funkcie osôb, ktoré sú oprávnené konať v mene podnikateľa, spolu s ich podpisovými vzormi, ďalej osôb, ktoré sú oprávnené kontrolovať jeho podnikanie v záujme spoločníkov, akcionárov alebo tretích osôb alebo spravovať jeho majetok, či už samostatne, alebo spoločne, a to najmä likvidátora, správcu konkurznej podstaty, vyrovnacieho správcu a správcu na výkon nútenej správy, tiež prokuristu alebo vedúceho podniku, alebo vedúceho organizačnej zložky podniku zapísanej do obchodného registra spolu s ich podpisovými vzormi,
e)	účtovná závierka a výročná správa zapísanej osoby, ktorej túto povinnosť ukladá zákon, prípadne audítorská správa spolu s menom, bydliskom fyzickej osoby alebo obchodným menom, sídlom a identifikačným číslom právnickej osoby a s evidenčným číslom zápisu overujúceho audítora v zozname audítorov,
f)	rozhodnutie súdu o nariadení likvidácie, konečná správa likvidátora o priebehu likvidácie vrátane dátumu skončenia likvidácie,
g)	rozhodnutie súdu o zrušení zapísanej osoby, rozhodnutie súdu o neplatnosti obchodnej spoločnosti, rozhodnutie súdu o výmaze zapísanej osoby z obchodného registra,
h)	rozhodnutie súdu o vyhlásení konkurzu alebo o povolení vyrovnania, rozhodnutia súdu o ukončení konkurzného konania alebo o skončení vyrovnacieho konania, rozhodnutie súdu o zmene alebo zrušení tohto rozhodnutia a rozhodnutie súdu o zmene správcu konkurznej podstaty, vyrovnacieho správcu alebo osobitného správcu,
i)	znalecký posudok podľa osobitného zákona2),
j)	zmluva o splynutí alebo zmluva o zlúčení obchodnej spoločnosti, projekt rozdelenia obchodnej spoločnosti,
k)	iná listina, ak tak ustanovuje osobitný zákon3).

(2)  Pri podniku zahraničnej osoby alebo pri organizačnej zložke podniku zahraničnej osoby sa do zbierky listín ukladajú:

a)	účtovná závierka, ktorú zahraničná osoba vyhotovuje a zverejňuje podľa práva štátu, ktorým sa spravuje; táto povinnosť sa nevzťahuje na pobočku zahraničnej banky,
b)	zakladateľská listina, prípadne stanovy zahraničnej osoby a ich zmeny,
c)	osvedčenie o zápise zahraničnej osoby do obchodného registra alebo do inej evidencie, ak sa podľa práva štátu, ktorým sa zahraničná osoba spravuje, taký zápis vyžaduje,
d)	listina, ktorá preukazuje zaťaženie majetku zahraničnej osoby, ktorý sa nachádza na území Slovenskej republiky, ak je účinnosť zabezpečovacieho prostriedku viazaná na jeho zverejnenie,
e)	iná listina, ak tak ustanovuje osobitný zákon3).

(3) Do zbierky listín sa ukladá originál listiny alebo jej úradne overená kópia, ak tento alebo osobitný zákon neustanovuje inak. 

(4) V prípade listiny podľa odseku 1 písm. c) sa do zbierky listín ukladá úplné znenie dokumentov podľa odseku 1 písm. b) podpísané štatutárnym orgánom zapísanej osoby. To neplatí, ak úplné znenie dokumentu podľa odseku 1 písm. b) prijal svojim rozhodnutím orgán obchodnej spoločnosti, družstva alebo inej zapísanej právnickej osoby, ktorý je oprávnený rozhodovať o ich zmene. 

(5) V prípade listiny podľa odseku 1 písm. e) a odseku 2 písm. a) sa do zbierky listín ukladá kópia listiny.

DRUHÁ ČASŤ

REGISTRÁCIA ÚDAJOV V OBCHODNOM REGISTRI A UKLADANIE LISTÍN DO ZBIERKY LISTÍN

§ 4

Na registráciu údajov v obchodnom registri a ukladanie listín do zbierky listín sa nepoužije Občiansky súdny poriadok, ak tento zákon neustanovuje inak.

§ 5

Príslušnosť na registráciu a ukladanie listín do zbierky listín

(1) Registráciu údajov v obchodnom registri a ukladanie listín do zbierky listín vykonáva registrový súd podľa osobitného zákona4).   

(2)  Na registráciu údajov v obchodnom registri a ukladanie listín do zbierky listín je príslušný registrový súd v  obvode ktorého má osoba, ktorá sa zapisuje do obchodného registra sídlo. Ak osoba, ktorá sa zapisuje do obchodného registra nemá sídlo, je príslušný registrový súd podľa miesta podnikania; ak nemá ani miesto podnikania, je príslušný registrový súd podľa miesta bydliska tejto osoby.

(3)  V prípade odštepného závodu alebo inej organizačnej zložky podniku podľa osobitného zákona5), je na registráciu údajov v obchodnom registri príslušný registrový súd, v ktorého registri je podľa sídla, prípadne miesta podnikania alebo bydliska podnikateľ zapísaný a registrový súd, v ktorého obvode je odštepný závod alebo iná organizačná zložka podniku umiestnená, ak je umiestnená v obvode iného registrového súdu.

(4) V prípade zahraničnej osoby je na registráciu údajov v obchodnom registri a ukladanie listín do zbierky listín príslušný registrový súd, v  obvode ktorého je umiestnený podnik zahraničnej osoby alebo jeho organizačná zložka, ak medzinárodná zmluva uverejnená v Zbierke zákonov Slovenskej republiky, ktorou je Slovenská republika viazaná, neustanovuje inak.

(5) Ak je na území Slovenskej republiky zriadených niekoľko organizačných zložiek podniku jednej zahraničnej osoby, môžu byť listiny podľa § 3 ods. 2 uložené v zbierke listín len jednej organizačnej zložky, a to podľa voľby zahraničnej osoby. V tom prípade musí byť v zbierke listín ostatných organizačných zložiek podniku zahraničnej osoby uvedený odkaz na registrový súd, ktorý vedie v zbierke listín listiny podľa § 3 ods. 2 spolu s číslom zápisu.

§ 6

Návrh na registráciu

 (1) Návrh na registráciu podáva 

a)	zapísaná osoba,
b)	osoba oprávnená na to podľa osobitného zákona 1),
c)	osoby písomne splnomocnené týmito osobami (ďalej len „navrhovateľ“).

(2)  Návrh na registráciu sa podáva na predpísanom tlačive a musí byť doložený listinami, z ktorých vyplývajú skutočnosti, ktoré sa majú v obchodnom registri zaregistrovať.

(3)  Pravosť podpisu osôb podávajúcich návrh na registráciu a podpisov plnomocenstva podľa odseku 1 musí byť úradne overená.

(4)  Registrácia zmeny každého zo zapísaných údajov vyžaduje podanie samostatného návrhu na registráciu. Viaceré návrhy vzťahujúce sa na tú istú zapísanú osobu registruje registrový súd spoločne.

(5)  Zapísaná fyzická osoba alebo osoby oprávnené konať v mene zapísanej právnickej osoby sú povinné podať najneskôr do 30 dní odo dňa uvedeného v rozhodnutí spoločníkov alebo orgánu spoločnosti, inak odo dňa, keď bolo toto rozhodnutie prijaté, návrh na registráciu zmeny alebo zániku zapisovaných údajov.

Registrácia údajov 

§ 7

(1)  Registrový súd pred registráciou preverí

a)	či návrh na registráciu podala oprávnená osoba,
b)	či je návrh na registráciu úplný,
c)	či boli spolu s návrhom na registráciu predložené všetky prílohy požadované vykonávacím predpisom,
d)	či boli prílohy predložené vo forme požadovanej osobitným zákonom3),
e)	či sa údaje uvedené v návrhu na registráciu zhodujú s údajmi vyplývajúcimi z predložených príloh,
f)	či bol zaplatený súdny poplatok. 

(2) Za neúplný sa považuje návrh na registráciu,

a)	ktorý bol podaný na inom tlačive ako požaduje vykonávací predpis,
b)   v ktorom nie sú uvedené všetky údaje požadované vykonávacím predpisom.

§ 8

(1) V prípade registrácie vzniku verejnej obchodnej spoločnosti registrový súd pred registráciou preverí aj 

a)   či spoločenská zmluva obsahuje náležitosti podľa osobitného zákona6), 
b)	či sú v spoločenskej zmluve uvedení aspoň dvaja spoločníci,
c)	či spoločenskú zmluvu podpísali všetci spoločníci a či pravosť podpisov všetkých spoločníkov na spoločenskej zmluve je úradne overená.

(2) V prípade registrácie vzniku komanditnej spoločnosti registrový súd pred registráciou preverí aj

a)	či spoločenská zmluva obsahuje náležitosti podľa osobitného zákona7), 
b)	či podľa spoločenskej zmluvy je aspoň jeden zo spoločníkov komplementár a aspoň jeden zo spoločníkov komanditista,
c)	či je výška vkladu každého komanditistu určená v spoločenskej zmluve v súlade s osobitným zákonom8),
d)	či spoločenskú zmluvu podpísali všetci spoločníci a či pravosť podpisov všetkých spoločníkov na spoločenskej zmluve je úradne overená.

(3)  V prípade registrácie vzniku spoločnosti s ručením obmedzeným registrový súd pred registráciou preverí aj

a)	či spoločenská zmluva alebo zakladateľská listina obsahuje náležitosti podľa osobitného zákona9), 
b)	či v spoločenskej zmluve nie je uvedených viac ako päťdesiat spoločníkov,
c)	či je výška základného imania, výška vkladu každého spoločníka a výška splateného vkladu každého spoločníka uvedená v spoločenskej zmluve alebo v zakladateľskej listine v súlade s osobitným zákonom10), 
d)	či spoločnosť s ručením obmedzeným, ktorá je jediným zakladateľom spoločnosti, má viac spoločníkov, 
e)	či fyzická osoba, ktorá je jediným zakladateľom spoločnosti, nie je jediným spoločníkom vo viac ako dvoch spoločnostiach s ručením obmedzeným, 
f)	či spoločenskú zmluvu podpísali všetci spoločníci a či pravosť podpisov všetkých spoločníkov na spoločenskej zmluve je úradne overená.

(4)  V prípade registrácie vzniku družstva registrový súd pred registráciou preverí aj

a)	či stanovy družstva obsahujú náležitosti podľa osobitného zákona11), 
b)	či je počet členov družstva v súlade s požiadavkami osobitného zákona12), 
c)	či je výška zapisovaného základného imania uvedená v stanovách družstva v súlade s osobitným zákonom13). 

(5)  Pri každej registrácii obchodného mena alebo jeho zmeny súd pred registráciou preverí, či sa nenavrhuje zaregistrovať obchodné meno totožné s obchodným menom už zaregistrovaným v obchodnom registri a to bez ohľadu na dodatok označujúci právnu formu.

(6)  Pri každej registrácii zahraničnej fyzickej osoby ako osoby oprávnenej konať v mene podnikateľa súd pred registráciou preverí, či fyzická osoba má povolenie na pobyt v Slovenskej republike. To neplatí, ak ide o občana členského štátu Európskej únie alebo členského štátu Organizácie pre hospodársku spoluprácu a rozvoj.

(7)  V prípade registrácie splynutia, zlúčenia a rozdelenia obchodnej spoločnosti registrový súd pred registráciou preverí aj či má zanikajúca spoločnosť a spoločnosť, na ktorú prechádza imanie zanikajúcej spoločnosti, rovnakú právnu formu, ak nejde o prípad podľa osobitného zákona14). 

§ 9

(1)  Ak sú splnené podmienky podľa § 7 a § 8 súd zaregistruje údaj v obchodnom registri ku dňu uvedenému v návrhu na registráciu. Ak súd registruje údaj v obchodnom registri neskôr alebo ak návrh na registráciu neobsahuje deň, ku ktorému sa má registrácia vykonať, zaregistruje súd údaj v obchodnom registri v lehote piatich pracovných dní od podania návrhu na registráciu.  Proti zaregistrovaniu údajov v obchodnom registri nie sú prípustné námietky.
 
(2)   Po zaregistrovaní navrhovaných údajov vydá registrový súd výpis z obchodného registra, ktorý doručí osobe, ktorá podala návrh na registráciu. 

(3)  Registrový súd kedykoľvek aj bez návrhu opraví chyby v písaní a iné zrejmé nesprávnosti v údajoch, ktoré zaregistroval v obchodnom registri. Po vykonanej oprave vydá opravený výpis z obchodného registra, ktorý doručí navrhovateľovi. 

(4)  Ak návrh na registráciu nespĺňa podmienky podľa § 7 a § 8, súd registráciu nevykoná. O tejto skutočnosti súd upovedomí osobu, ktorá podala návrh na registráciu, oznámením o odmietnutí registrácie. 
 
(5) Oznámenie o odmietnutí registrácie má písomnú formu a musí obsahovať, ktoré konkrétne nedostatky návrhu na registráciu a príloh boli dôvodom na odmietnutie registrácie, ako aj poučenie o možnosti podať proti odmietnutiu registrácie námietky. Oznámenie o odmietnutí registrácie sa odošle osobe, ktorá podala návrh na registráciu, v lehote piatich pracovných dní od podania návrhu na registráciu.

(6) Rozhodovanie o námietkach proti odmietnutiu registrácie je konaním vo veciach obchodného registra podľa osobitného zákona15). 

§ 10

Ukladanie listín do zbierky listín

(1)	Registrový súd ukladá listiny do zbierky listín bez zbytočného odkladu po ich predložení. 

(2)	Zapísaná fyzická osoba alebo osoby oprávnené konať v mene zapísanej právnickej osoby sú povinné predložiť registrovému súdu listiny, ktoré sa ukladajú do zbierky listín bez registrácie zmeny zapisovaných údajov, v jednom vyhotovení do 30 dní od ich vyhotovenia, ak osobitný predpis neustanovuje inak.

(3)	Listiny, ktoré sa ukladajú do zbierky listín pri podaní návrhu na registráciu zmeny zapisovaných skutočností, sa predkladajú v dvoch vyhotoveniach spolu s návrhom na registráciu. 

§ 11

Zverejňovanie a oznamovacia povinnosť

(1)  Po vykonaní registrácie údajov v obchodnom registri registrový súd zverejní obsah výpisu z obchodného registra.

(2)  Po uložení listín do zbierky listín registrový súd zverejní oznámenie o uložení listín do zbierky listín.

(3)  Registráciu podnikateľa a predmetu podnikania (činnosti), ako aj registráciu zmien alebo výmazu dosiaľ zapísaných údajov, oznámi registrový súd príslušnému daňovému orgánu, orgánu štátnej štatistiky a orgánu, ktorý vydal preukaz živnostenského alebo iného podnikateľského oprávnenia najneskôr do jedného týždňa odo dňa registrácie.

§ 12

Sankcie 

(1)	Súd môže fyzickej osobe zapísanej do obchodného registra alebo osobe oprávnenej konať v mene právnickej osoby zapísanej do obchodného registra uložiť pokutu do výšky          100 000 Sk, ak si táto osoba nesplní povinnosť

a)	podať návrh na registráciu zmeny alebo zániku zapisovaných údajov v zákonom ustanovenej lehote,
b)	predložiť registrovému súdu listiny, ktoré sa ukladajú do zbierky listín bez registrácie zmeny zapisovaných údajov, v zákonom ustanovenej lehote.

(2)  Na konanie o uložení pokuty sa primerane použijú ustanovenia o uložení poriadkovej pokuty podľa Občianskeho súdneho poriadku.

§ 13

Nahliadanie do obchodného registra, výpisy, odpisy a potvrdenia z obchodného registra, kópie listín a potvrdenia zo zbierky listín

(1)	Obchodný register a zbierka listín sú každému prístupné; každý má právo po splnení poplatkovej povinnosti do nich nahliadať a vyhotovovať si z nich odpisy.

(2)	Registrový súd vydá žiadateľovi na požiadanie a po splnení poplatkovej povinnosti odpis, výpis alebo potvrdenie o určitom zápise alebo o tom, že v obchodnom registri určitý zápis nie je.

(3) Registrový súd zodpovedá za zhodu zápisov v obchodnom registri s výpismi z obchodného registra.

(4)  Za podmienok podľa odseku 2 sa žiadateľovi vydá kópia listín zo zbierky listín alebo potvrdenie o tom, že určitá listina v zbierke listín uložená nie je.

§ 14

Spoločné ustanovenia

(1) Na doručovanie podľa tohto zákona sa primerane použijú ustanovenia Občianskeho súdneho poriadku. Použitie § 47 Občianskeho súdneho poriadku je vylúčené.

(2) Predseda príslušného registrového súdu môže zo závažných prevádzkových dôvodov predĺžiť lehotu podľa § 9 odsek 1 o dobu nevyhnutne potrebnú na ich odstránenie bez zbytočného odkladu potom, ako sa dozvie o ich existencii. Rozhodnutie predsedu registrového súdu sa vyvesí na úradnej tabuli súdu.

§ 15

Splnomocňovacie ustanovenia

(1) Vzory tlačív na podávanie návrhov na registráciu a zoznam listín, ktoré je potrebné k návrhu na registráciu priložiť, ustanoví všeobecne záväzný právny predpis, ktorý vydá Ministerstvo spravodlivosti Slovenskej republiky. 

(2)	Vláda Slovenskej republiky nariadením ustanoví spôsob a podmienky zverejňovania údajov podľa tohto zákona. 

§ 16

Prechodné a záverečné ustanovenia

(1)	Konanie vo veciach obchodného registra začaté pred účinnosťou tohto zákona sa dokončí podľa doterajších predpisov.

(2)  Súd nevykoná registráciu údajov podľa tohto zákona, ak je začaté konanie vo veci zápisu týchto údajov v obchodnom registri podľa doterajších predpisov. 

Čl. II

Zákon č. 513/1991 Zb. Obchodný zákonník v znení zákona č. 264/1992 Zb., zákona                 č. 600/1992 Zb., zákona Národnej rady Slovenskej republiky č. 278/1993 Z. z., zákona Národnej rady Slovenskej republiky č. 249/1994 Z. z., zákona Národnej rady Slovenskej republiky č. 106/1995 Z. z., zákona Národnej rady Slovenskej republiky č. 171/1995 Z. z., zákona Národnej rady Slovenskej republiky č. 58/1996 Z. z., zákona Národnej rady Slovenskej republiky č. 317/1996 Z. z., zákona Národnej rady Slovenskej republiky                  č. 373/1996 Z. z., zákona Národnej rady Slovenskej republiky č. 11/1998 Z. z., zákona Národnej rady Slovenskej republiky č. 127/1999 Z. z., zákona Národnej rady Slovenskej republiky č. 263/1999 Z. z., zákona Národnej rady Slovenskej republiky č. 238/2000 Z. z., zákona Národnej rady Slovenskej republiky č. 147/2001 Z. z., zákona Národnej rady Slovenskej republiky č. 500/2001 Z. z. a zákona Národnej rady Slovenskej republiky                č. 526/2002 Z. z. sa mení a dopĺňa takto: 

1. V § 27 ods. 1 sa vypúšťa posledná veta. 

2. V § 27 sa vypúšťa odsek 3 a doterajšie odseky 4, 5, 6, a 7 sa označujú ako odseky 3, 4, 5 a 6.

3. § 27 sa dopĺňa odsekom 5, ktorý znie:

„(5)  Ak je nesúlad medzi údajmi a listinami zverejnenými o zapísanom podniku zahraničnej osoby alebo o zapísanej organizačnej zložke podniku zahraničnej osoby a údajmi a listinami zverejnenými o zahraničnej osobe v štáte, v ktorom má sídlo, sú pre obchodný styk s podnikom zahraničnej osoby alebo s jeho organizačnou zložkou rozhodujúce údaje a listiny zverejnené o podniku zahraničnej osoby alebo o organizačnej zložke podniku zahraničnej osoby.“
.
4.  § 28 až 34 sa vypúšťajú.

5.  V § 56 ods. 3 prvá veta znie: 

„Činnosť, ktorú podľa osobitných predpisov môžu vykonávať iba fyzické osoby, môže spoločnosť vykonávať iba pomocou osôb, ktoré sú na to oprávnené podľa osobitných predpisov.“

6. V § 60 ods. 4 sa v prvej vete vypúšťa čiarka a text: „ktoré sa prikladá k návrhu na zápis do obchodného registra“.

7. V § 62 ods. 1 znie:

„(1) Spoločnosť vzniká dňom registrácie v obchodnom registri. Návrh na registráciu v obchodnom registri sa musí podať do 90 dní od založenia spoločnosti (§ 57) alebo od doručenia preukazu živnostenského alebo iného podnikateľského oprávnenia.“

8. V § 68 ods. 6 sa vypúšťa slovo „môže“ a slovo „rozhodnúť“ sa nahrádza slovom „rozhodne“.

9. V § 68 ods. 9 znie:

„(9) Spoločnosť je povinná vyžiadať si od správcu dane súhlas na výmaz z obchodného registra.“

10. V § 68a ods. 1 sa vypúšťa text „nemožno zrušiť rozhodnutie súdu, ktorým sa povoľuje zápis spoločnosti do obchodného registra, a“.

11. V § 69a ods. 4 sa vypúšťa posledná veta.

12. V § 69b ods. 7 sa vypúšťa posledná veta.

13. V § 75 ods. 2 sa vypúšťa štvrtá veta.

14. V § 78 ods. 2 sa vypúšťa text „a prikladá sa k nemu spoločenská zmluva“.

15. V § 88a ods. 6 sa vypúšťa druhá veta.

16. V § 96 sa vypúšťa text: „a prikladá sa k nemu spoločenská zmluva“.

17. V § 112 sa vypúšťa odsek 2 a súčasne sa zrušuje číslovanie odseku 1.

18. V § 117a sa vypúšťa tretia a štvrtá veta.

19. Za § 127 sa vkladá nový § 127a, ktorý znie:

„§ 127a
(1) Valné zhromaždenie zvolí svojho predsedu a zapisovateľa. Do zvolenia predsedu valného zhromaždenia vedie valné zhromaždenie konateľ alebo iná osoba ním poverená; ak taká osoba nie je na valnom zhromaždení prítomná, môže valné zhromaždenie do zvolenia jeho predsedu viesť ktorýkoľvek zo spoločníkov spoločnosti.

(2)  Zápisnica o valnom zhromaždení obsahuje:
a) obchodné meno a sídlo spoločnosti,
b) miesto a čas konania valného zhromaždenia,
c) meno predsedu valného zhromaždenia a zapisovateľa,
d) opis prerokovania jednotlivých bodov programu valného zhromaždenia,
e) rozhodnutie valného zhromaždenia s uvedením výsledku hlasovania.

(3) K zápisnici sa priložia návrhy a vyhlásenia predložené na valnom zhromaždení na prerokovanie.“

20. V § 132 ods. 1 sa v druhej vete čiarka nahrádza bodkočiarkou a text „ak tento zákon neustanovuje inak“ sa nahrádza textom nasledovného znenia: „notárska zápisnica o právnom úkone sa vyžaduje v prípadoch ustanovených v § 125 ods. 1 písm. d)“.

21. V § 133 sa vypúšťa odsek 2. Doterajší odsek 3 sa označuje ako odsek 2.

22. V § 141 ods. 3 sa na konci prvej vety vkladá čiarka a text nasledovného znenia: „ak bolo prijaté spôsobom, ktorý sa podľa zákona a spoločenskej zmluvy vyžaduje na prijatie rozhodnutia o zmene spoločenskej zmluvy“.

23. V § 161 ods. 5 sa vypúšťa text „zrušenia rozhodnutia súdu, ktorým sa povoľuje zápis základného imania do obchodného registra, a nemožno sa domáhať“. 

24. V § 175 sa vypúšťajú odseky 3 a 4.

25. V § 202 ods. 1 sa v tretej vete text „Návrh na uloženie uznesenia valného zhromaždenia do zbierky listín možno podať“ nahrádza textom nasledovného znenia: „Uznesenie valného zhromaždenia možno uložiť do zbierky listín“.

26. V § 206 sa vypúšťa odsek 2. Doterajšie odseky 3 a 4 sa označujú ako odseky 2 a 3.

27. V § 206 ods. 3 sa text „podľa odseku 2 písm. f)“ nahrádza textom nasledovného znenia: „o splatení vkladov alebo ich častí jednotlivými upisovateľmi“.

28. V § 207 sa vypúšťa odsek 10.

29. V § 208 sa vypúšťa odsek 5.

30. V § 209a ods. 4 sa vypúšťa druhá veta.

31. V § 211 ods. 4 sa v druhej vete text „Návrh na uloženie do zbierky listín sa podáva“ nahrádza textom nasledovného znenia: „Uznesenie valného zhromaždenia možno uložiť do zbierky listín“.

32. V § 216 sa vypúšťa odsek 1. Doterajšie odseky 2 a 3 sa označujú ako odseky 1 a 2.

33. V § 218e sa vypúšťa odsek 1. Doterajšie odseky 2 a 3 sa označujú ako odseky 1 a 2.

34. V § 218n sa vypúšťa odsek 5.

35. V § 225 sa vypúšťa odsek 3.

Čl. III

Zákon č. 99/1963 Zb. Občiansky súdny poriadok v znení zákona 36/1967 Zb., zákona                 č. 158/1969 Zb., zákona č. 49/1973 Zb., zákona č. 20/1975 Zb., zákona č. 133/1982 Zb., zákona č. 180/1990 Zb., zákona č. 328/1991 Zb., zákona č. 519/1991 Zb., zákona č. 263/1992 Zb., zákona Národnej rady Slovenskej republiky č. 5/1993 Z. z., zákona č. 46/1994 Z. z., zákona č. 190/1995 Z. z., zákona č. 232/1995 Z. z., zákona č. 233/1995 Z. z., zákona                č. 22/1996 Z. z., zákona č. 58/1996 Z. z., nálezu Ústavného súdu Slovenskej republiky             č. 281/1996 Z. z., zákona č. 211/1997 Z. z., nálezu Ústavného súdu Slovenskej republiky č.359/1997 Z. z., zákona č. 124/1998 Z. z., zákona č. 144/1998 Z. z., zákona č. 169/1998         Z. z., zákona č. 187/1998 Z. z., zákona č. 225/1998 Z. z., 233/1998 Z. z., zákona č. 235/1998 Z. z., nálezu Ústavného súdu Slovenskej republiky č. 318/1998 Z. z., zákona č. 331/1998         Z. z., zákona č. 46/1999 Z. z., nálezu Ústavného súdu Slovenskej republiky č. 66/1999 Z. z., nálezu Ústavného súdu Slovenskej republiky č. 166/1999 Z. z., nálezu Ústavného súdu Slovenskej republiky č.185/1999 Z. z., zákona č. 223/1999 Z. z., zákona č. 303/2001 Z. z., zákona č. 501/2001 Z. z., zákona č. 215/2002 Z. z., zákona č. 232/2002 Z. z., zákona                č. 424/2002 Z. z., zákona č. 451/2002 Z. z., zákona č. 480/2002 Z. z., nálezu Ústavného súdu Slovenskej republiky č. 620/2002 Z. z., nálezu Ústavného súdu Slovenskej republiky                   č. 75/2003 Z. z. a v znení zákona č. ...../2003 Z. z. sa mení a dopĺňa takto: 

1. § 200a znie :

„(1) Konaním vo veciach obchodného registra je konanie:

a)	ktorým sa má dosiahnuť zhoda medzi zápisom v obchodnom registri a skutočným stavom,
b)	v ktorom sa rozhoduje o námietkach proti odmietnutiu registrácie,

(2)  Konanie vo veciach obchodného registra sa začína na návrh. Ak má byť dosiahnutá zhoda medzi zápisom v obchodnom registri a skutočným stavom, môže súd začať konanie aj bez návrhu.
 
(3) Návrh na začatie konania podľa ods.1 písm. a) musí byť doložený listinami preukazujúcimi skutočnosti, ktoré sa majú do obchodného registra zapísať. Podanie, ktoré  nemá náležitosti návrhu sa považuje za podnet na začatie konania bez návrhu.

(4)  Súdy alebo iné orgány upozornia registrový súd vždy na nezhodu medzi skutočným právnym stavom a stavom zápisov v obchodnom registri, ak táto skutočnosť pri ich činnosti vyjde najavo.

(5)  Ak súd vydá uznesenie o začatí konania podľa ods. 1 písm. a), doručí ho zapísanej osobe a postupuje v súlade s § 120 ods. 2 tohto zákona. Vo veci samej rozhoduje uznesením.“

2. § 200b znie :

„(1)  Navrhovateľ môže podať (písomne) námietky proti odmietnutiu registrácie do l5 dní odo dňa doručenia oznámenia o odmietnutí registrácie na súde, ktorý registráciu odmietol. O námietkach rozhoduje sudca príslušného registrového súdu.

(2) Ak sudca námietkam vyhovie, vykoná registráciu a navrhovateľovi doručí výpis z obchodného registra. Námietky proti vykonaniu registrácie sudcom nie sú prípustné.

(3)  Sudca vykoná registráciu aj v prípade, že navrhovateľ podal námietky a súčasne v celom rozsahu odstránil nedostatky, pre ktoré bola registrácia odmietnutá.

(4) Po preskúmaní námietok môže sudca námietky zamietnuť. O zamietnutí rozhoduje uznesením.

3. § 200c sa vypúšťa.

4. § 200d znie:

„(1) Na konanie vo veciach obchodného registra je príslušný registrový súd podľa osobitného zákona34fb).   

(2)  Na konanie vo veciach obchodného registra je príslušný registrový súd v  obvode ktorého má osoba, ktorá sa zapisuje do obchodného registra sídlo. Ak osoba, ktorá sa zapisuje do obchodného registra nemá sídlo, je príslušný registrový súd podľa miesta podnikania; ak nemá ani miesto podnikania, je príslušný registrový súd podľa miesta bydliska tejto osoby.

(3)  V prípade odštepného závodu alebo inej organizačnej zložky podniku (§ 7 ods. 1 a 2 Obchodného zákonníka) je na konanie vo veciach obchodného registra príslušný registrový súd, v ktorého registri je podľa sídla, prípadne miesta podnikania alebo bydliska podnikateľ zapísaný a registrový súd, v ktorého obvode je odštepný závod alebo iná organizačná zložka podniku umiestnená, ak je umiestnená v obvode iného registrového súdu.

(4) V prípade zahraničnej osoby je na konanie vo veciach obchodného registra príslušný registrový súd, v  obvode ktorého je umiestnený podnik zahraničnej osoby alebo jeho organizačná zložka, ak medzinárodná zmluva uverejnená v Zbierke zákonov Slovenskej republiky, ktorou je Slovenská republika viazaná, neustanovuje inak.“

Poznámka pod čiarou k odkazu 34fb znie: „34fb) Zákon. č. 80/1992 Zb. o sídlach a obvodoch súdov Slovenskej republiky, štátnej správe súdov, vybavovaní sťažností a voľbách prísediacich (zákon o štátnej správe súdov) v znení neskorších predpisov.“

5. V § 202 ods. 3 písm. n) znie: „súd  zamietol námietky proti odmietnutiu registráce,“.

6. Za § 372f sa vkladá nový § 372g, ktorý znie:

„§372g

Konanie vo veciach obchodného registra začaté pred účinnosťou tohto zákona sa dokončí podľa doterajších predpisov.“.

Čl. IV

Zákon č. 80/1992 Zb. o sídlach a obvodoch súdov Slovenskej republiky, štátnej správe súdov, vybavovaní sťažností a voľbách prísediacich (zákon o štátnej správe súdov) v znení zákona č.12/1993 Z.z., zákona č. 110/1993 Z.z., zákona č. 318/1993 Z.z., zákona č. 328/1996 Z.z. a zákona č. 385/2000 Z.z. sa mení a dopĺňa takto:

Za § 5 sa vkladá nový § 5a, ktorý vrátane nadpisu znie:

„§ 5a

Registrové súdy a ich obvody

Obchodný register vedie okresný súd v sídle krajského súdu (ďalej len „registrový súd“).“

Čl. V

Tento zákon nadobúda účinnosť 1. 1. 2004.